
Κύριο Υπουργό Εθνικής Άμυνας

ΘΕΜΑ: «Συντήρηση και ανάδειξη του θωρηκτού ‘’ΑΒΕΡΩΦ’’ με τη βοήθεια της ιδιωτικής πρωτοβουλίας»
Κύριε Υπουργέ,

Το θωρηκτό «ΑΒΕΡΩΦ» αποτελεί ένα ζωντανό ιστορικό μνημείο που χρήζει διαρκούς συντήρησης.

Η μη έγκαιρη συντήρησή του δημιούργησε κινδύνους που αντιμετωπίστηκαν επαρκώς με τη χορηγία του αείμνηστου Αλέξανδρου Γουλανδρή και μετά από πρωτοβουλία του συγγραφέα, βραβευμένου από την Ακαδημία Αθηνών, κ. Μανόλη Τσακίρη.

Στο πλοίο έγιναν οι απαραίτητες εργασίες δεξαμενισμού και συντήρησης και επέστρεψε και πάλι στο Φλοίσβο για να συνεχίσει τη λειτουργία του, ως πλωτού μουσείου.

Η περιπέτεια, όμως, του ιστορικού αυτού πλοίου επιβάλλει να μην αντιμετωπιστούν εκ νέου οι κίνδυνοι που απορρέουν από τη μη έγκαιρη συντήρησή του, παρά τις προσπάθειες που καταβάλει το Πολεμικό Ναυτικό.

Ουδείς υποστηρίζει ότι το θωρηκτό «ΑΒΕΡΩΦ» δεν πρέπει να ανήκει στο Πολεμικό Ναυτικό. Αντίθετα, αποτελεί μέρος της πιο λαμπρής του ιστορίας και εκεί πρέπει να ανήκει.

Μπορεί, όμως, παράλληλα, να υπάρξει ένας φορέας φίλων του θωρηκτού «ΑΒΕΡΩΦ», που θα αναλάβει με την εποπτεία και καθοδήγηση του Πολεμικού Ναυτικού να υλοποιεί δράσεις για τη συντήρηση του πλοίου, αλλά και την ανάδειξη της ιστορίας του.

Θα ήταν ευχής έργο, έναν αιώνα και πλέον μετά τις ιστορικές ναυμαχίες της Έλλης και της Λήμνου, αλλά και την απελευθέρωση των νησιών του Αιγαίου από το θωρηκτό «ΑΒΕΡΩΦ», το πλοίο να πλεύσει και πάλι στα ίδια νερά και να αποτελέσει πόλο έλξης για χιλιάδες επισκέπτες και κατοίκους των νησιών.

Με δεδομένο ότι τα δημοσιονομικά περιθώρια είναι περιορισμένα, το έργο αυτό μπορεί να υλοποιηθεί και με τη συμβολή της ιδιωτικής πρωτοβουλίας.

Φυσικά, δεν πρόκειται να αναιρεθεί ή να αμφισβητηθεί ποτέ ο ρόλος του πλοίου ως ιστορικού μνημείου και πλωτού μουσείου. Το Υπουργείο Εθνικής Άμυνας θα είναι αυτό που θα έχει τον πρώτο και τον τελευταίο λόγο στη διοργάνωση εκδηλώσεων, οι οποίες σε καμία περίπτωση δεν θα πρέπει να προσβάλλουν την ιστορική μνήμη και την αισθητική μας.

Η ιδέα αυτή, επιβάλλει το σχεδιασμού ενός πλαισίου, εντός του οποίου μπορεί να υλοποιηθεί το συγκεκριμένο εγχείρημα.
Κατόπιν των ανωτέρω
Ερωτάται οι Κύριος Υπουργός
1. Σε ποιες ενέργειες προτίθεται να προβεί για την επαρκή συντήρηση του πλοίου;
2. Εάν το Υπουργείο Εθνικής Άμυνας προτίθεται να αναλάβει πρωτοβουλία για την ίδρυση και λειτουργία ενός φορέα, με τη συμμετοχή και της ιδιωτικής πρωτοβουλίας, που θα έχει ως σκοπό τη συντήρηση και ανάδειξη του ζωντανού αυτού ιστορικού μνημείου.
Ο Ερωτών Βουλευτής
Μάνος Κόνσολας

Βουλευτής Δωδεκανήσου

